射鹿行
作者：周紫芝
朝代：宋

paragraphs: 白羽紅旌繞山麓，爭向山南射奔鹿。
獵夫舉網常苦辛，誰寢其皮食其肉。
腹中着子初成斑，梅花碎點真珠圓。
雙桃壓髻玉簪短，去作誰家頭上冠。
貴家金多逐時好，尚蹙蛾眉嫌不早。
一皮可直三萬錢，競作苞苴當珍寶。
大者有茸胎有紋，舉無遺族如何冤。
玉纓瓊弁者誰子，始作此俑知非賢。